মিস্টার মিডশিপমেন ইজি

মিস্টার মিডশিপম্যান ইজি (ইংরেজি: Mr Midshipman Easy) হলো ১৮৩৬ সালে ব্রিটিশ রয়্যাল নেভির অবসরপ্রাপ্ত ক্যাপ্টেন ফ্রেডরিক ম্যারিটের লেখা একটি উপন্যাস। উপন্যাসটির পটভূমি নেপোলিয়নীয় যুদ্ধের সময়কার, যেখানে ম্যারিট নিজেও অত্যন্ত দক্ষতার সাথে দায়িত্ব পালন করেছিলেন।

 কাহিনী সংক্ষেপ 
ইজি এক দম্পতির বোকাসোকা সন্তান, যারা অতিরিক্ত আদর দিয়ে তাকে মাথায় তুলেছে। তার বাবা নিজেকে একজন দার্শনিক মনে করেন এবং "মানবাধিকার, সাম্য এবং এই জাতীয় সব বিষয়ে দৃঢ় বিশ্বাস রাখেন; তার মতে প্রতিটি মানুষ পৃথিবীর তার অংশের উত্তরাধিকার নিয়ে জন্মগ্রহণ করে, যে অধিকার বর্তমানে কেবল একটি নির্দিষ্ট দৈর্ঘ্য পর্যন্ত স্বীকৃত, অর্থাৎ প্রায় ছয় ফুট, কারণ আমরা সবাই আমাদের কবরের উত্তরাধিকারী এবং কোন বিবাদ ছাড়াই তা দখল করার অনুমতি পাই।" কিন্তু মিস্টার ইজির দর্শন কেউ শুনত না। মহিলারা পুরুষদের অধিকার স্বীকার করতেন না, বরং তারা সর্বদা পুরুষদের ভুল বলে ঘোষণা করতেন; এবং মিস্টার ইজির সাথে দেখা করতে আসা ভদ্রলোকেরা সবাই বিত্তবান হওয়ায়, যাদের কিছুই নেই তাদের সাথে ভাগ করে নেওয়ার সুবিধা তারা বুঝতে পারতেন না। তবে, তারা তাকে এই বিষয়ে আলোচনা করার সুযোগ দিতেন, যখন তারা তার পোর্ট ওয়াইন পান করতেন। "ওয়াইন ভালো ছিল, যদি বা যুক্তিগুলো ভালো নাও হয়, এবং এই পৃথিবীতে আমরা যেভাবে যা পাই সেভাবেই তা গ্রহণ করতে হবে।"

কৈশোরে পৌঁছানোর আগেই, ইজি তার বাবার দৃষ্টিভঙ্গি গ্রহণ করে ফেলে, এমনকি সে ব্যক্তিগত সম্পত্তিতে বিশ্বাস করাও বন্ধ করে দেয়।

ইজি নৌবাহিনীতে যোগ দেয়, যা তার বাবা একটি সমল সমাজের সেরা উদাহরণ বলে মনে করেন। সেখানে ইজির সাথে মেস্টি (মেফিস্টোফিলিস ফস্ট) নামের এক নিম্ন ডেকের নাবিকের বন্ধুত্ব হয়। মেস্টি একজন পলাতক দাস, যে আফ্রিকায় রাজপুত্র ছিল। মেস্টি ইজির দর্শনের প্রতি সহানুভূতিশীল ছিল, যা তাকে "তরুণ ভদ্রলোকদের জন্য কেতলি ফোটানো"-র নিচু কাজ থেকে উপরে ওঠার পথ দেখায়। কিন্তু মেস্টি যখন জাহাজের করপোরাল পদে পদোন্নতি পায় এবং শৃঙ্খলার দায়িত্ব পায়, তখন তার মত পরিবর্তন হয়: "...এখন আমি ইদানীং অনেক ভাবছি, এবং সব ক্ষমতা দিয়ে বিচার করে আমার মনে হচ্ছে, সাম্য ব্যাপারটা সব বাজে কথা।" "সব বাজে কথা, মেস্টি, কেন? তুমি তো আগে অন্যরকম ভাবতে।" "হ্যাঁ, মাসা (মাস্টার) ইজি, কিন্তু তখন আমি সব তরুণ ভদ্রলোকদের জন্য কেতলি ফোটাতাম। এখন আমি জাহাজের করপোরাল এবং আমার হাতে বেত আছে, তাই আমি আর ওমনটা ভাবি না।"

কোনো কোনো দিক থেকে মেস্টিই উপন্যাসের আসল নায়ক, কারণ ভূমধ্যসাগরে বিভিন্ন ব্রিটিশ জাহাজে ভ্রমণের সময় আবেগপ্রবণ ১৭ বছর বয়সী ইজি যে সব বিপদে পড়ে, মেস্টিই তাকে সে সব থেকে উদ্ধার করে।

তার অদ্ভুত ধারণা সত্ত্বেও ইজি একজন দক্ষ অফিসার হয়ে ওঠে। তার মা যখন মারা যান তখন সে বাড়ি ফিরে দেখে তার বাবা পুরোপুরি পাগল হয়ে গেছেন। ইজি সিনিয়র (বাবা) মাথার খুলির কপালতত্ত্বের বাম্প (উঁচু অংশ) কমানো বা বাড়ানোর জন্য একটি যন্ত্র তৈরি করেন। কিন্তু তিনি যখন তার নিজের 'পরোপকার' নিয়ন্ত্রণকারী বাম্পটি কমানোর চেষ্টা করেন, তখন যন্ত্রটি তাকে মেরে ফেলে। ইজি তার বাবার নিযুক্ত অপরাধী চাকরদের বের করে দেয় এবং জমিজমা দেখাশোনা করে। সে ভাড়াটেদের কাছে বকেয়া ভাড়া দাবি করে এবং যারা টাকা দিতে অস্বীকৃতি জানায় তাদের সে উচ্ছেদ করে। তার নতুন পাওয়া সম্পদ ব্যবহার করে, সে আনুষ্ঠানিকভাবে নৌবাহিনী ছেড়ে দেয়, নিজের একটি প্রাইভেটিয়ারিং জাহাজ সাজায় এবং তার প্রেমিকা অ্যাগনেসকে বিয়ে করতে সিসিলিতে ফিরে যায়। যেহেতু সে এখন একজন ধনী ভদ্রলোক, আর জুনিয়র মিডশিপম্যান নয়, তাই অ্যাগনেসের পরিবার তাকে প্রত্যাখ্যান করতে পারে না এবং সে ও অ্যাগনেস সুখে শান্তিতে বসবাস করতে থাকে।

 চলচ্চিত্র রূপায়ন 
যুক্তরাজ্যে উপন্যাসটি দুইবার অ্যাডভেঞ্চার চলচ্চিত্র হিসেবে অভিযোজিত হয়েছে: ১৯১৫ সালে মজিস এলভে পরিচালিত নির্বাক চলচ্চিত্র মিডশিপম্যান ইজি হিসেবে এবং ১৯৩৫ সালে সবাক চলচ্চিত্র হিসেবে ক্যারল রিড পরিচালিত মিডশিপম্যান ইজি।

 বহিঃসংযোগ 
Mr Midshipman Easy at Internet Archive (scanned books original editions color illustrated)


বিষয়শ্রেণী:ব্রিটিশ শিশুতোষ উপন্যাস
বিষয়শ্রেণী:চলচ্চিত্রে অভিযোজিত ব্রিটিশ উপন্যাস
বিষয়শ্রেণী:শিশুতোষ ঐতিহাসিক উপন্যাস